ตลท.ขึ้น SP หุ้น AQ รอบเช้าวันนี้ หลังผู้สอบบัญชีไม่เชื่อมั่นงบปี 59
ตลท.ขึ้น SP หุ้น AQ เช้านี้ (14 มิ.ย.) และขึ้น NP เช้าวันที่ 15 มิ.ย.60 หลังผู้สอบบัญชีไม่แสดงความเห็นต่องบการเงินสิ้นสุดวันที่ 31 ธ.ค. 59
14 มิ.ย. 2560

ตลาดหลักทรัพย์แห่งประเทศไทย (ตลท.) ขึ้นเครื่องหมาย SP บริษัท เอคิว เอสเตท จำกัด (มหาชน) หรือ AQ รอบเช้าวันนี้ (14 มิ.ย.) และขึ้นเครื่องหมาย NP รอบเช้าวันที่ 15 มิ.ย.60 เนื่องจากบริษัทได้นำส่งงบการเงินสิ้นสุดวันที่ 31 ธ.ค.59 ฉบับที่ผ่านการตรวจสอบมายังตลาดหลักทรัพย์ฯ โดยผู้สอบบัญชีไม่แสดงความเห็นต่องบการเงินของบริษัท ส่งผลให้ตัวเลขผลการดำเนินงานและฐานะการเงินของบริษัทที่ปรากฏในงบการเงินอาจไม่แสดงค่าที่แท้จริงของกิจการ
ทั้งนี้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อาจสั่งการให้บริษัทแก้ไขงบการเงินได้ ตลาดหลักทรัพย์ฯ จึงขึ้นเครื่องหมาย SP และ NP จนกว่าบริษัทจะนำส่งงบการเงินฉบับแก้ไขหรือจนกว่าจะได้ข้อสรุปว่าไม่ต้องแก้ไขงบการเงิน
อย่างไรก็ตาม ตลาดหลักทรัพย์ฯ ยังคงห้ามการซื้อหรือขายหลักทรัพย์ของบริษัทต่อไปเนื่องจากบริษัทยังมิได้นำส่งงบการเงินฉบับสอบทานสิ้นสุดวันที่ 31 มี.ค.60 หลังผู้สอบบัญชีไม่แสดงความเห็นต่องบการเงินของบริษัทงวด 31 ธ.ค.59 ซึ่งสำนักงาน ก.ล.ต.อาจสั่งการให้บริษัทแก้ไขงบการเงินได้